Нобэрэ пщэдейрэ
Дыгъэгъазэм и 12, махуэку
Урысей Федерацэм и Конституцэм и махуэщ. 1993 гъэм цIыхубэ IэIэткIэ къащтащ УФ-м и Конституцэр.
Тыркумэныр зы къэрали и Iуэху хэмыIэбэным и махуэщ
Къыргъызстаным и лъэпкъ литературэм и махуэщ
Къэзахъстаным и таможеннэ IуэхущIапIэхэм я лэжьакIуэхэм я махуэщ
Швейцарием и къэрал ныпым и махуэщ
Украинэм IэщэкIэ ЗэщIэузэда и Къарухэм я лъэсырыкIуэдзэхэм я махуэщ
1817 гъэм Москва къыщызэIуахащ къалэм и музей-гъэлъэгъуапIэ нэхъыщхьэр — Манежыр.
1901 гъэм Инджылызым къыщызэрагъэпэщащ къэралым стIолыщхьэ теннисымкIэ и зэгухьэныгъэр. А джэгукIэр къэзыгупсысар инджылыз дзэ къулыкъущIэхэрщ.
1911 гъэм Индием и къалащхьэр Калькуттэ ирахри, Дели ягъэIэпхъуащ.
1941 гъэм советыдзэхэм хуит къащIыжащ Солнечногорск, Сталиногорс (иджы — Новомосковск) къалэхэр.
1955 гъэм лэжьакIуэхэм я къуажэу къежьа Братск къалэ хъуащ.
1979 гъэм КПСС-м и ЦК-м и Политбюром унафэ къищтащ Совет Союзым и дзэхэр Афганистаным иришэным теухуауэ.
1993 гъэм КъБР-м палатитI хъу и Парламентыр хахащ.
Урыс тхакIуэ, усакIуэ, тхыдэдж Карамзин Николай къызэралъхурэ илъэс 253-рэ ирокъу.
Совет композитор, РСФСР-м и цIыхубэ артист, УФ-м и Къэрал саугъэтыр зрата Шаинский Владимир къызэралъхурэ илъэс 94-рэ ирокъу.
Къыргъызым и цIыхубэ тхакIуэ, Къыргъыз Республикэм и ЛIыхъужь, Ленин саугъэтым и лауреат, СССР-м и Къэрал саугъэтым щэнейрэ и лауреат, Социалист Лэжьыгъэм и ЛIыхъужь Айтматов Чингиз къызэралъхурэ илъэс 91-рэ ирокъу.
Совет режиссёр, актёр цIэрыIуэу щыта, УФ-м щIыхь зиIэ и артист, Украинэм и цIыхубэ артист Быков Леонид къызэралъхурэ илъэс 91-рэ ирокъу.
Юрист, КъБР-м щыщ къэрал, жылагъуэ лэжьакIуэ ГуэбэщIыкI Владимир и ныбжьыр илъэс 86-рэ ирокъу.
ТхакIуэ, уэрэдус, артист, КъБР-м щэнхабзэмкIэ щIыхь зиIэ и лэжьакIуэ Бахъуэ БетIал къызэралъхурэ илъэс 84-рэ ирокъу.
Медицинэ щIэныгъэхэм я доктор, АКъУ-м и профессор, ЩIДАА-м и академик Дыгъужь Къазбэч и ныбжьыр илъэс 82-рэ ирокъу.
Химие щIэныгъэхэм я доктор, КъБКъУ-м и профессор Алэкъей Лерэ къыщалъхуа махуэщ.
Театрымрэ киномрэ я актёр цIэрыIуэ, УФ-м и цIыхубэ артист Соломин Виталий къызэралъхурэ илъэс 78-рэ ирокъу.
Урысей эстрадэм и артисткэ, УФ-м и цIыхубэ артисткэ Новиковэ Кларэ (и унэцIэ дыдэр Герцерщ) и ныбжьыр илъэс 73-рэ ирокъу.
Актёр, УФ-м щIыхь зиIэ и артист Балъкъыз Валерий и ныбжьыр илъэс 71-рэ ирокъу.
КъБР-м егъэджэныгъэмкIэ щIыхь зиIэ и лэжьакIуэ Шал Любовь къыщалъхуа махуэщ.
БодибилдингымкIэ дунейпсо чемпион, КъБР-м физкультурэмрэ спортымкIэ щIыхь зиIэ и лэжьакIуэ Лъакъуэдыгъу Рамзес и ныбжьыр илъэс 43-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Махуэм хуабэр градус 1 — 4, жэщым щIыIэр градуси 4 — 3 щыхъунущ.
Дыгъэгъазэм и 13, мэрем
1476 гъэм Инджылызым щыяпэу а къэралым тхылъ щытрадзащ. АбыкIэ Инджылызыр Европэм и адрей щIыналъэхэм лIэщIыгъуэ Iыхьэ плIанэм нэблагъэкIэ къакIэрыхуат. Япэ тхылъыр а къэралым къыщыдэзыгъэкIар типограф Кэкстон Уильямщ.
1642 гъэм Голландием щыщ, хым тету щIыпIэ-щIыпIэхэр къызэхэзыкIухь Тасман Абель къихутащ Новая Зеландия щIыналъэр зэрыщыIэр.
1920 гъэм Лъэпкъхэм я Лигэм Гаагэ къыщызэригъэпэщащ дунейпсо хеящIэ IуэхущIапIэ.
1926 гъэм Совет къэралыгъуэм щыяпэу абы цIыхуу исыр бжын щIадзащ.
1949 гъэм Налшык щекIуэкIащ КъАССР-м и цIыхубз ныбжьыщIэхэм я ХI республикэ съезд.
1971 гъэм Москва япэу щагъэлъэгъуащ «Джентльмены удачи» кинокомедиер. Ди къэралым щыпсэухэм нэхъыфI дыдэу ялъагъу фильмхэм ящыщ хъуащ ар.
1989 гъэм Совет Союзым и Либерал-демократие партыр къызэрагъэпэщащ. Абы и унафэщIу хахащ Жириновский Владимир.
1991 гъэм Налшык щекIуэкIащ КъБР-м ис лъэпкъхэм я лIыкIуэхэм я съезд.
1996 гъэм ООН-м и секретарь нэхъыщхьэу хахащ Аннан Кофи.
2000 гъэм Европарламентыр арэзы техъуащ тутын къыщIэзыгъэкIхэм хуагъэув мардэхэр гъэткIииным теухуа законопроектым.
Нэмыцэ усакIуэ, публицист, критик Гейне Генрих къызэралъхурэ илъэс 222-рэ ирокъу.
Урыс усакIуэ, тхакIуэ, драматург, зэдзэкIакIуэ, критик Брюсов Валерий къызэралъхурэ илъэси 146-рэ ирокъу.
Совет тхакIуэ, Ильф Илья и гъусэу къыдигъэкIа тхылъхэм цIэрыIуэ ирихъуа Петров Евгений къызэралъхурэ илъэси 116-рэ ирокъу.
Актёр, СССР-м и цIыхубэ артист Плятт Ростислав къызэралъхурэ илъэси 111-рэ ирокъу.
Актёр, РСФСР-м и цIыхубэ артист Рыбников Николай къызэралъхурэ илъэс 89-рэ ирокъу.
УэрэджыIакIуэ, актрисэ, УФ-м и цIыхубэ артисткэ Сенчинэ Людмилэ къызэралъхурэ илъэс 71-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ. Махуэм хуабэр 1 градус, жэщым щIыIэр градуси 2 — 1 щыхъунущ.
